Presset på Post Danmarks postbutikker i Aarhus fortsætter i det nye år efter en særdeles travl december. Årsagen er et boom i nethandlen.

Annonce

Måske har du også prøvet det. At stå i en af de århusianske postbutikker og vente - og vente - på at få en pakke udleveret.

I givet fald er det ikke tilfældigt. I flere af postbutikkerne er der mere pres på, end godt er, indrømmer Post Danmark.

Årsagen er, at nethandlen boomer. Især i de store byer bestiller folk ting over nettet i ekspres-tempo.

»Vi havde rigtig, rigtig travlt i december. Vi forventede, at aktivitetsniveauet derefter ville falde, men det er ikke sket, og det har overrasket os,« siger Troels T. Jensen, chef for posthusene i Danmark.

Blandt andet på internet-forbrugersiden Trustpilot har Post Danmark fået klager over lange ventetider.

Problemet er ifølge Post Danmark størst i København, Aarhus, Odense og Aalborg.

»Vi kan tydeligt se, at den eksplosive vækst i e-handelen er størst i de store byer, hvor der bor rigtig mange yngre mennesker. Det er især dem, som benytter sig af e-handel,« siger Troels T. Jensen.

Et af de steder, der ofte er problemer, er i den nye postbutik i Føtex på Frederiks Allé i Aarhus C, som i oktober sidste år åbnede som erstatning for posthuset på Banegårdspladsen.

I postbutikken er der to kasser. I posthuset var der seks.

Post Danmark lægger vægt på, at der i dag er flere postbutikker og pakkebokse, end der tidligere var posthuse.

Men der er ikke nok, erkender Troels T. Jensen.